Predkladacia  správa

	Predseda Národnej rady Slovenskej republiky doručil podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku návrh zákona poslancov Národnej rady Slovenskej republiky vláde a požiadal ju o stanovisko k nemu. Vzhľadom na to, že upravovaná problematika patrí do pôsobnosti ministerstva kultúry, materiál na rokovanie vlády predkladá minister kultúry.
	
Cieľom poslaneckej iniciatívy poslanca Národnej rady Slovenskej republiky Dušana Jarjabka je upraviť spôsob ukončenia mandátu Rozhlasovej rady (ďalej len „rada“) ako celku. Navrhovanou  úpravou sa upravuje spôsob odvolania rady ako celku, pretože platná právna úprava rieši situáciu len v prípade individuálneho zlyhania jednotlivých členov rady alebo obmedzenia ich právnej spôsobilosti vykonávať funkciu člena rady a nerieši situáciu z pohľadu možnej straty spôsobilosti celej rady.
 
            Navrhovanú právnu úpravu možno považovať za pozitívny krok pri odstraňovaní  nedostatkov platnej právnej úpravy. Ministerstvo kultúry však odporúča vláde                                  n e p o d p o r i ť  predložený návrh s poukázaním na prebiehajúcu záverečnú fázu legislatívneho procesu k vládnemu návrhu zákona o Slovenskom rozhlase. Táto komplexná právna úprava postavenia, poslania, práv a povinností Slovenského rozhlasu a  jeho orgánov a hospodárenia Slovenského rozhlasu umožňuje v súvislosti so skončením členstva v rade  aj   odvolanie rady ako celku a navrhovaný termín jej účinnosti je 1. január 2004.